b'\n_START_ARTICLE_\nBed\xc5\xbeai\n_START_SECTION_\nKult\xc5\xabra\n_START_PARAGRAPH_\nBed\xc5\xbeai yra paplit\xc4\x99 dideliame dykumingame regione tarp Nilo ir Raudonosios j\xc5\xabros. Daug bed\xc5\xbe\xc5\xb3 yra klajokliai._NEWLINE_Bed\xc5\xbeai ypating\xc4\x85 d\xc4\x97mes\xc4\xaf skiria savo plaukams. J\xc5\xb3 stereotipinis vaizdinys yra puri plauk\xc5\xb3 kupeta, vadinama tiffa._NEWLINE_\xc5\xa0iuo metu dauguma bed\xc5\xbe\xc5\xb3 i\xc5\xa1pa\xc5\xbe\xc4\xafsta islam\xc4\x85._NEWLINE_Bed\xc5\xbea dalijami \xc4\xaf daugybes gen\xc4\x8di\xc5\xb3. Penkios gentys yra laikomos pagrindin\xc4\x97mis. I\xc5\xa1 \xc5\xa1iaur\xc4\x97s \xc4\xaf pietus jos yra: ababda, bi\xc5\xa1arin, hadendova (prie Kasalos ir Port Sudano), amarar, beni amir. Kitos, smulkesn\xc4\x97s gentys yra hedarev, \xc5\xa1ukuria, halenga, hamran ir kt.\n_START_SECTION_\nSenov\xc4\x97\n_START_PARAGRAPH_\nBed\xc5\xbeai save kildina i\xc5\xa1 li\xc5\xabt\xc4\x97s dievyb\xc4\x97s ir jos mylimojo. Manoma, kad daug \xc5\xa1iaurini\xc5\xb3 bed\xc5\xbe\xc5\xb3 gal\xc4\x97jo kilti i\xc5\xa1 vienos Egipto \xc5\xbeyni\xc5\xb3 kastos ir pab\xc4\x97gusi\xc5\xb3 kareivi\xc5\xb3, kurie tapo dykum\xc5\xb3 klajokliais. Kai kurie klanai atseka savo geneologijas iki pat XX Egipto dinastijos, t. y. Naujosios Egipto karalyst\xc4\x97s._NEWLINE_Senov\xc4\x97je bed\xc5\xbeus stipriai veik\xc4\x97 Egipto ir Ku\xc5\xa1o kult\xc5\xabra. Jie i\xc5\xa1pa\xc5\xbeino egiptieti\xc5\xa1kus dievus, garbino Izid\xc4\x99 Fil\xc5\xb3 mieste._NEWLINE_Apie m\xc5\xabs\xc5\xb3 eros prad\xc5\xbei\xc4\x85 atntikiniame pasaulyje vietos tautoms, tikriausiai bed\xc5\xbeams, prigijo pavadinimas blemijai (Blemmyae). Apie juos buvo pasakojama daug paslapting\xc5\xb3 legend\xc5\xb3, pvz., kad tai buvo \xc5\xbemon\xc4\x97s be galvos. Jie nuolat siaub\xc4\x97 pietinius Romos imperijos pakra\xc5\xa1\xc4\x8dius, t. y. Auk\xc5\xa1tutin\xc4\xaf Egipt\xc4\x85, ir rom\xc4\x97nai ne kart\xc4\x85 prie\xc5\xa1 juos ved\xc4\x97 savo armijas. Aksumo imperijos metra\xc5\xa1\xc4\x8diuose irgi minimi \xc5\xbeygiai prie\xc5\xa1 \xc5\xa1ias gentis.\n_START_SECTION_\nViduram\xc5\xbeiai\n_START_PARAGRAPH_\nApie VI a. Nubijos valdovas Silko galiausiai sunaikino blemij\xc5\xb3 konfederacij\xc4\x85. U\xc5\xbedarius Fil\xc5\xb3 \xc5\xa1ventykl\xc4\x85, bed\xc5\xbeai i\xc5\xa1 Bizantijos pri\xc4\x97m\xc4\x97 krik\xc5\xa1\xc4\x8dionyb\xc4\x99. Nuo tada jie palaik\xc4\x97 artimus ry\xc5\xa1ius su gretimomis krik\xc5\xa1\xc4\x8dioni\xc5\xa1komis nub\xc5\xb3 valstyb\xc4\x97mis Nobatija, Makurija ir Alodija bei Aksumo imperija pietuose._NEWLINE_Iki pat VIII a., silpstant Aksumui, bed\xc5\xbeai migravo \xc4\xaf pietus ir apgyvendino dabartin\xc4\x97s Eritr\xc4\x97jos \xc5\xa1iaurines teritorijas, ypa\xc4\x8d paj\xc5\xabrio lygumas iki pat Arkiko, Barkos ir Ansebos upi\xc5\xb3 sl\xc4\x97nius. Savo teritorijose bed\xc5\xbeai \xc4\xafk\xc5\xabr\xc4\x97 penkias nepriklausomas krik\xc5\xa1\xc4\x8dioni\xc5\xa1kas valstybes: Naqis, Bazin\xc4\x85 (dab. Vakar\xc5\xb3 Eritr\xc4\x97joje ir gretimose teritorijose Sudane, gyventoj\xc5\xb3 dauguma \xc4\x8dia buvo kunamai), Jarin\xc4\x85 (dab. Sudano pakrant\xc4\x97 su uostais Suakinu ir Aidhabu), Baklin\xc4\x85 (dab. Eritr\xc4\x97joje \xc4\xaf \xc5\xa1iaur\xc4\x99 nuo Masavos, karalyst\xc4\x97s gyventoj\xc5\xb3 dauguma buvo dabartini\xc5\xb3 tigraj\xc5\xb3 prot\xc4\x97viai habe\xc5\xa1ai) ir Qata (kontroliavo teritorijas dab. Eritr\xc4\x97joje \xc4\xaf pietus nuo Masavos, karalyst\xc4\x97s gyventoj\xc5\xb3 dauguma buvo sahai). Arab\xc5\xb3 geografas Al Ya\xe2\x80\x99qubi jas kruop\xc5\xa1\xc4\x8diai apra\xc5\xa1o. Bed\xc5\xbe\xc5\xb3 karalyst\xc4\x97s gars\xc4\x97jo aukso turtais.'